Na temelju članka 78. Zakona o komunalnom gospodarstvu (Narodne novine, broj: 68/18.) i članka 32. Statuta Grada Oroslavja (Službeni glasnik Krapinsko-zagorske županije, broj: 16/09., 13/13 i 19/18.) Gradsko vijeće Grada Oroslavja , na svojoj 15. sjednici održanoj 31. 01. 2019. godine donijelo je sljedeću

**O D L U K U**

**o komunalnom doprinosu**

1. **OPĆE ODREDBE**

**Članak 1.**

Ovom Odlukom uređuju se visina komunalnog doprinosa, područja zona za plaćanje komunalnog doprinosa, jedinična vrijednost komunalnog doprinosa utvrđena po m3 građevine za pojedine zone, način i rokovi plaćanja komunalnog doprinosa, uvjeti i razlozi zbog kojih se u pojedinačnim slučajevima može odobriti djelomično ili potpuno oslobođenje od plaćanja komunalnog doprinosa.

**Članak 2.**

Komunalni doprinos je novčano javno davanje koje se plaća za korištenje komunalne infrastrukture na području Grada Oroslavja i položajne pogodnosti građevinskog zemljišta u naselju prilikom građenja ili ozakonjenja građevine, ako Zakonom o komunalnom gospodarstvu nije propisano drugačije.

Komunalni doprinos prihod je proračuna Grada Oroslavja koji se koristi samo za financiranje građenja i održavanje komunalne infrastrukture.

**Članak 3.**

Komunalni doprinos plaća vlasnik zemljišta na kojem se gradi građevina ili se nalazi ozakonjena građevina, odnosno investitor ako je na njega pismenim ugovorom prenesena obveza plaćanja komunalnog doprinosa.

Grad Oroslavje ne plaća komunalni doprinos na svom području.

**Članak 4.**

Komunalni doprinos za građevine obračunava se množenjem obujma zgrade koja se gradi ili je izgrađena, izraženog u m3 s jediničnom vrijednošću komunalnog doprinosa u zoni u kojoj se zgrada gradi ili je izgrađena.

Komunalni doprinos za otvorene bazene i druge otvorene građevine te spremnike za naftu i druge tekućine s pokrovom čija se visina mijenja, obračunava se množenjem tlocrtne površine građevine koja se gradi ili je izgrađena izražene u m2 s jediničnom vrijednošću komunalnog doprinosa u zoni u kojoj se građevina gradi ili je izgrađena.

**Članak 5.**

Ako se postojeća zgrada uklanja zbog građenja nove zgrade ili kada se postojeća zgrada dograđuje ili nadograđuje, komunalni se doprinos obračunava na razliku u obujmu građevine u odnosu na prijašnji obujam zgrade.

Ako je obujam zgrade koja se gradi manji ili jednak obujmu postojeće zgrade koja se uklanja, ne plaća se komunalni doprinos, o čemu tijelo nadležno za poslove komunalnog gospodarstva donosi rješenje kojim se utvrđuje da ne postoji obveza plaćanja komunalnog doprinosa.

Odredbe ovog članka na odgovarajući se način primjenjuju i na obračun komunalnog doprinosa za građevine koje nisu zgrade te na obračun komunalnog doprinosa za ozakonjene građevine.

1. **ZONE ZA PLAĆANJE KOMUNALNOG DOPRINOSA**

**Članak 6.**

Zone se određuju s obzirom na uređenost i opremljenost zone komunalnom infrastrukturom i položaj područja zone (udaljenost od središta u naselju, mrežu javnog prijevoza, dostupnost građevina javne i društvene namjene, te opskrbe i usluga, prostorne i prirodne uvjete).

**I.ZONU** čini sve ulice u naselju Oroslavje I i Oroslavje

Ulica kojom prolazi granica zone svrstava se u višu zonu za obje strane ulice.

**II.** **ZONU** čini prostor naselja Mokrice.

**III.** **ZONU** čini prostor naselja KRUŠLJEVO SELO, STUBIČKA SLATINA I ANDRAŠEVEC.

**III. JEDINIČNA VRIJEDNOST KOMUNALNOG DOPRINOSA**

**Članak 7.**

Jedinična vrijednost komunalnog doprinosa po vrsti objekta i uređaja komunalne infrastrukture i po pojedinim zonama, određena u kunama po m3 građevine iznosi:

IZGRADNJA LEGALIZACIJA

|  |  |  |  |  |  |  |
| --- | --- | --- | --- | --- | --- | --- |
| ZONE | I. | II. | III. | I. | II. | III. |
| Javne površine | 5 | 3 | 2 |  |  |  |
| Nerazvrstane ceste | 8 | 6 | 6 |  |  |  |
| Groblje | 2 | 2 | 2 |  |  |  |
| Javna rasvjeta | 5 | 4 | 4 |  |  |  |
| **UKUPNO** **kuna** **po** **m³** | **20** | **15** | **14** | **10** | **6** | **4** |

1. **NAČIN I ROKOVI PLAĆANJA KOMUNALNOG DOPRINOSA**

**Članak 8.**

Komunalni doprinos obveznik plaća jednokratno, na temelju rješenja koje donosi Jedinstveni upravni odjel Grada Oroslavja u roku od 15 dana od dan izvršnosti rješenja o komunalnom doprinosu.

Obvezniku koji komunalni doprinos plati jednokratno visina komunalnog doprinosa umanjuje se za 10 %.

Ako obveznik plaćanja komunalnog doprinosa ne plati komunalni doprinos u roku iz stavka 1. ovog članka, isti je dužan platiti cjelokupni iznos komunalnog doprinosu bez umanjenja iz stavka 2. ovog članka.

U slučaju jednokratne otplate iz stavka 1. ovog članka, ako to obveznik zatraži, a radi se o komunalnom doprinosu za objekt u postupku ozakonjenja nezakonito izgrađene građevine, može se odobriti odgoda početka plaćanja komunalnog doprinosa od godinu dana od dana izvršnosti rješenja o komunalnom doprinosu.

**Članak 9.**

Iznimno od odredbe članka 8. ove Odluke Jedinstveni upravni odjel Grada Oroslavja, rješenjem o komunalnom doprinosu obvezniku će, na njegov zahtjev, odobriti plaćanje komunalnog doprinosa u najviše 36 jednakih mjesečnih obroka u roku tri godine od dana izvršnosti rješenja o komunalnom doprinosu.

U slučaju obročne otplate iz stavka 1. ovog članka, ako to obveznik zatraži, a radi se o komunalnom doprinosu za objekt u postupku legalizacije nezakonito izgrađene građevine, može se odobriti odgoda početka plaćanja komunalnog doprinosa od godinu dana od dana izvršnosti rješenja o komunalnom doprinosu.

**Članak 10.**

Na dospjeli neplaćeni iznos komunalnog doprinosa plaća se zakonska zatezna kamata, počevši od dana dospijeća.

**Članak 11.**

Komunalni doprinos ne plaća:

* Grad Oroslavje,
* Trgovačka društva i ustanove kojih je Grad Oroslavje osnivač ili većinski vlasnik u slučaju izgradnje građevina koje služe obavljanju njihove djelatnosti.

Gradonačelnik Grada Oroslavja može osloboditi plaćanja komunalnog doprinosa u cijelosti ili djelomičnosti obveznike koji grade građevine namijenjene za obavljanje djelatnosti odgoja i obrazovanja, znanosti, kulture, sporta, skrbi o djeci, zdravstva, socijalne skrbi, skrbi o osobama s posebnim potrebama i sličnih djelatnosti ako su te djelatnosti od posebnog interesa za Grad Oroslavje, te obveznike koji grade vjerske objekte.

**Članak 12.**

Komunalni doprinos ne plaća se za građenje i ozakonjenje:

* komunalne infrastrukture i vatrogasnih domova,
* vojnih građevina,
* prometne, vodne, komunikacijske i elektroničke komunikacijske infrastrukture,
* nadzemnih i podzemnih produktovoda i vodova,
* sportskih i dječjih igrališta,
* ograda, zidova i potpornih zidova,
* parkirališta, cesta, staza, mostića, fontana, cisterna za vodu, septičkih jama, sunčanih kolektora, fotonaponskih modula na građevinskoj cestici ili obuhvatu zahvata u prostoru postojeće građevine ili na postojećoj građevini koji su namijenjeni uporabi te građevine,
* spomenika

**Članak 13.**

Za gradnju skladišta, građevina uslužne namjene, te građevina kojima nije definirana konačna namjena visina komunalnog doprinosa umanjit će se za 10%.

Ako se vrši promjena namjene građevine ili se definira konačna namjena, Grad Oroslavje nema obvezu povrata sredstava uplaćenih na ime komunalnog doprinosa prema prethodno izdanim rješenjima o komunalnom doprinosu.

U slučaju da se unutar gospodarske građevine ili stambeno poslovne građevine za koju se vrši obračun komunalnog doprinosa utvrdi postojanje više različitih namjena, pri čemu dijelovi građevine čine jednu funkcionalnu cjelinu, ukupan iznos komunalnog doprinosa obračunat će se prema onoj namjeni koja ima najveći obujam za obračun komunalnog doprinosa.

Za gradnju građevine proizvodne namjene, te pomoćnih zgrada u funkciji osnovne zgrade (garaže, spremišta, kotlovnica, drvarnice i sl.) visina komunalnog doprinosa umanjit će se za 50%.

Za gradnju farmi, pogona za preradu voća i povrća, građevina za proizvodnju vina, punionica za med, mini mljekara i poljoprivrednih objekata (štale, svinjci, peradarnici, spremišta biljne hrane i sl.) visina komunalnog doprinosa umanjit će se za 50%.

Popusti se ne zbrajaju, te se mogu ostvariti samo po jednoj osnovi.

**Članak 14.**

Za parkirališno garažna mjesta koja nisu osigurana na građevnoj čestici građevine koja se rekonstruira unutar granica prostora strogog i šireg središta naselja Oroslavja određenog Urbanističkim planom uređenja naselja Oroslavja, investitor je dužan platiti naknadu u visini prosječnih troškova gradnje za jedno parkirališno mjesto u visini od 12.000,00 kuna.

Plaćanjem naknade iz stavka 1. ovoga članka vlasnik i investitor građevine ne stječe pravo vlasništva nad izgrađenim parkirališnim mjestom koje će se izgraditi već stječe uvjete za izdavanje akta za izgradnju građevine jer se plaćanjem naknade potreban broj parkirališnih mjesta osigurava na lokaciji javnog parkirališta.

O plaćanju naknade sklapa se ugovor između Grada Oroslavja i investitora u kojem će se utvrditi iznos i rok plaćanja.

1. **RJEŠENJE O KOMUNALNOM DOPRINOSU**

**Članak 15.**

Rješenje o komunalnom doprinosu donosi se i ovršava u postupku i na način propisan Općim poreznim zakonom, ako Zakonom o komunalnom gospodarstvu nije propisano drugačije.

Protiv rješenja o komunalnom doprinosu i rješenja o njegovoj ovrsi, rješenja o njegovoj izmjeni, dopuni, ukidanju ili poništenju, rješenja o odbijanju ili odbacivanju zahtjeva za donošenje tog rješenja te rješenja o obustavi postupka, može se izjaviti žalba o kojoj odlučuje upravno tijelo Krapinsko- zagorske županije nadležno za komunalno gospodarstvo.

**Članak 16.**

Rješenje o komunalnom doprinosu donosi Jedinstveni upravni odjel Grada Oroslavja, na temelju Odluke o komunalnom doprinosu, u postupku pokrenutom:

* po službenoj dužnosti u skladu s Odlukom o komunalnom doprinosu koja je na snazi na dan pravomoćnosti građevinske dozvole, pravomoćnosti rješenja o izvedenom stanju, odnosno koja je na snazi na dan donošenja rješenja o komunalnom doprinosu ako se radi o građevini koja se prema Zakonu o gradnji može graditi bez građevinske dozvole,
* po zahtjevu stranke u skladu s Odlukom o komunalnom doprinosu koja je na snazi u vrijeme podnošenja zahtjeva stranke za donošenje tog rješenja.

Rješenje o komunalnom doprinosu donosi se po pravomoćnosti građevinske dozvole, odnosno rješenja o izvedenom stanju, a u slučaju građenja građevina koje se po posebnom propisu grade bez građevinske dozvole, nakon prijave početka građenja ili nakon početka građenja.

U slučaju gradnje građevina koje se po posebnom zakonu grade bez građevinske dozvole, uz prijavu početka građenja investitor je u obvezi upravnom tijelu iz stavka 1. ovog članka dostaviti i glavni projekt radi obračuna komunalnog doprinosa.

Ukoliko se ne postupi po prethodnom stavku ovog članka, nadležno će komunalno redarstvo, sukladno svojim zakonskim ovlastima, utvrditi činjenično stanje na terenu, te će isto Jedinstvenom upravnom odjelu Grada Oroslavja dostaviti radi obračuna komunalnog doprinosa.

**Članak 17.**

Rješenje o komunalnom doprinosu sadrži:

1. podatke o obvezniku komunalnog doprinosa,
2. iznos sredstava komunalnog doprinosa koji je obveznik dužan platiti,
3. obvezu, način i rokove plaćanja komunalnog doprinosa,
4. prikaz načina obračuna komunalnog doprinosa za građevinu koja se gradi ili je

izgrađena s iskazom obujma, odnosno površine građevine i jedinične vrijednosti komunalnog doprinosa,

Rješenje o komunalnom doprinosu koje nema sadržaj propisan prethodnim stavkom ovog članka, ništavo je.

**Članak 18.**

Ako je Grad Oroslavje u skladu s Zakonom o prostornom uređenju, sklopio ugovor kojim se obvezuje djelomično ili u cijelosti prebiti potraživanja s obvezom plaćanja komunalnog doprinosa, rješenje se donosi u skladu s tim ugovorom.

**Članak 19.**

Ako je izmijenjena građevinska dozvola, drugi akt za građenje ili glavni projekt na način koji utječe na obračun komunalnog doprinosa, Jedinstveni upravni odjel Grada Oroslavja će po službenoj dužnosti ili po zahtjevu obveznika komunalnog doprinosa odnosno investitora izmijeniti pravomoćno odnosno ovršno rješenje o komunalnom doprinosu.

Rješenjem o izmjeni rješenja o komunalnom doprinosu u slučaju iz stavka 1.ovog članka obračunati će se komunalni doprinos prema izmijenjenim podacima i odrediti plaćanje ili povrat razlike komunalnog doprinosa prema Odluci o komunalnom doprinosu, sukladno kojoj je rješenje o komunalnom doprinosu doneseno.

U slučaju povrata iz stavka 2. ovog članka obveznik odnosno investitori nemaju pravo na kamatu od dana uplate komunalnog doprinosa do dana određenog rješenjem za povrat komunalnog doprinosa.

**Članak 20.**

Jedinstveni upravni odjel Grada Oroslavja poništit će po zahtjevu obveznika komunalnog doprinosa odnosno investitora, ovršno ili pravomoćno rješenje o komunalnom doprinosu ako je građevinska dozvola ili drugi akt o građenju oglašen ništavim ili je poništen bez zahtjeva ili suglasnosti investitora.

Rješenjem o poništavanju rješenja o komunalnom doprinosu u slučaju iz stavka 1. ovog članka odredit će se i povrat uplaćenog komunalnog doprinosa u roku koji ne može biti dulji od dvije godine od dana izvršnosti rješenja o komunalnom doprinosu.

U slučaju povrata iz stavka 2. ovog članka obveznik odnosno investitor nemaju pravo na kamatu

od dana uplate komunalnog doprinosa do dana određenog rješenjem za povrat doprinosa.

**Članak 21.**

Komunalni doprinos koji je plaćen za građenje građevine na temelju građevinske dozvole odnosno na temelju drugog akta za građenje koji je prestao vrijediti jer građenje nije započeto ili koji je poništen na zahtjev ili uz suglasnost investitora, Jedinstveni upravni odjel Grada Oroslavja uračunati će kao plaćeni dio komunalnog doprinosa na istom ili drugom zemljištu na području Grada Oroslavja ako to zatraži obveznik komunalnog doprinosa ili investitor.

Obveznik komunalnog doprinosa odnosno investitor nema pravo na kamatu za uplaćeni iznos niti na kamatu za iznos koji se uračunava kao plaćeni dio komunalnog doprinosa koji se plaća za građenje na istom ili drugom zemljištu.

**VI. PRIJELAZNE I ZAVRŠNE ODREDBE**

**Članak 22.**

Danom stupanja na snagu ove Odluke prestaje važiti Odluka o komunalnom doprinosu (Službeni glasnik Krapinsko-zagorske županije broj: 12/04. i 29/10.).

**Članak 23.**

Ova Odluka stupa na snagu osmog dana od dana objave u Službenom glasniku Krapinsko-zagorske županije.

KLASA:021-04/17-01/01

URBROJ:2113/01-01/01-18-15

Oroslavje, 31. 01. 2019. godine

**PREDSJEDNIK**

**GRADSKOG VIJEĆA:**

***Stanko Čičko***